บัวหลวงตะลุยอาเซียน หนุนรายย่อยบุกCLMV
ธนาคารกรุงเทพจูงมือรายย่อย-ใหญ่ไปเออีซี ชี้สินเชื่อรายใหญ่ 2 เดือนแรกนิ่งสนิท
7 มี.ค. 2558

โดย...โพสต์ทูเดย์
ธนาคารกรุงเทพจูงมือรายย่อย-ใหญ่ไปเออีซี ชี้สินเชื่อรายใหญ่ 2 เดือนแรกนิ่งสนิท
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ เปิดเผยว่า ลูกค้าธุรกิจขนาดกลางและขนาดย่อม (เอสเอ็มอี) ตื่นตัวกับการเปิดประชาคมเศรษฐกิจอาเซียน (เออีซี) ซึ่งธนาคารเห็นว่าเอสเอ็มอีไทยมีโอกาสขยายธุรกิจไปกลุ่มประเทศลุ่มน้ำโขง (CLMV) มากที่สุด เพราะเพื่อนบ้านเชื่อถือคุณภาพสินค้าไทย โดยธุรกิจที่มีแนวโน้มดี ได้แก่ สินค้าอุปโภคบริโภค วัสดุก่อสร้าง เสื้อผ้าและเครื่องนุ่งห่ม รวมทั้งอุตสาหกรรมอาหาร
อย่างไรก็ตาม อุปสรรคสำคัญคือความเข้าใจพื้นที่ ธุรกิจจำเป็นต้องศึกษาตลาดประเทศเป้าหมายให้ลึกซึ้ง ซึ่งจะเป็นปัจจัยที่ทำให้ประสบความสำเร็จ
นายชาญศักดิ์ เฟื่องฟู กรรมการรองผู้จัดการใหญ่ ธนาคารกรุงเทพ กล่าวว่า เตรียมพร้อมรองรับลูกค้ารายใหญ่ที่จะขยายธุรกิจไปยังเออีซีแล้ว โดยมีการตั้งสาขาไว้พร้อมใน 8 ประเทศเออีซี รวมถึงพม่า ขึ้นอยู่กับลูกค้าจะสะดวกกู้ผ่านสาขาต่างประเทศหรือในไทย
สำหรับภาพรวมสินเชื่อธุรกิจขนาดใหญ่ในประเทศช่วง 2 เดือนแรกยังนิ่ง เพราะต้องรอโครงการลงทุนภาครัฐก่อน ประกอบกับการส่งออกยังชะลอ ราคาสินค้าเกษตรตกต่ำ การขยายโรงงานหรือกำลังผลิตน้อยลงทำให้ความต้องการสินเชื่อลดลงไปด้วย โดยปีนี้ตั้งเป้าสินเชื่อรายใหญ่เติบโตตามจีดีพี 3-5%
อย่างไรก็ดี แม้การลงทุนภาครัฐเริ่มแล้วก็ไม่ได้ทำให้เศรษฐกิจกลับมาพุ่งแรง เพราะเมกะโปรเจกต์ใช้เวลา 7-8 ปี คิดเป็นการลงทุนปีละ 3-4 แสนล้านบาทเท่านั้น โดยเฉพาะปีแรกนี้คิดว่าลงทุนภาครัฐมีไม่มาก คาดว่ากว่าจะเริ่มเห็นก็ราวไตรมาส 3 และจะมีเม็ดเงินลงทุนเพียงกว่า 1 แสนล้านบาท ทั้งนี้อุตสาหกรรมที่มองว่าจะไปได้ดี คือ อุตสาหกรรมยานยนต์ที่ญี่ปุ่นขยายกำลังการผลิต